Document ID: 32014D0388

KOMISSION TÄYTÄNTÖÖNPANOPÄÄTÖS,
annettu 16 päivänä kesäkuuta 2014,
luettelon laatimisesta niistä alueista, jotka voivat saada tukea Euroopan aluekehitysrahastosta vuosina 2014-2020 Euroopan alueellinen yhteistyö -tavoitteen rajat ylittävien ja valtioiden välisten osa-alueiden perusteella
(tiedoksiannettu numerolla C(2014) 3898)
(2014/388/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon Euroopan alueellinen yhteistyö -tavoitteen tukemista Euroopan aluekehitysrahastosta koskevista erityissäännöksistä 17 päivänä joulukuuta 2013 annetun asetuksen (EU) N:o 1299/2013 (1) ja erityisesti sen 3 artiklan 1 kohdan toisen alakohdan ja 3 artiklan 3 kohdan ensimmäisen alakohdan,
on kuullut Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1303/2013 (2) 150 artiklan 1 kohdan nojalla perustettua Euroopan rakenne- ja investointirahastojen yhteensovittamisesta vastaavaa komiteaa,
sekä katsoo seuraavaa:
(1)
Euroopan aluekehitysrahastosta (EAKR) tuetaan Euroopan alueellinen yhteistyö -tavoitetta rajat ylittävän yhteistyön osalta tietyillä alueilla, jotka kuuluvat Euroopan parlamentin ja neuvoston asetuksella (EY) N:o 1059/2003 (3), sellaisena kuin se on muutettuna komission asetuksella (EU) N:o 31/2011 (4), perustetun yhteisen tilastollisten alueyksiköiden nimikkeistön tasolle 3, jäljempänä ’NUTS 3 -taso’, ja valtioiden välisen yhteistyön osalta kaikilla alueilla, jotka kuuluvat yhteisen tilastollisten alueyksiköiden nimikkeistön tasolle 2, jäljempänä ’NUTS 2 -taso’. Sen vuoksi on tarpeen vahvistaa nämä tukikelpoisten alueiden luettelot.
(2)
Asetuksen (EU) N:o 1299/2013 3 artiklan 1 kohdan kolmannen alakohdan mukaan rajat ylittävän yhteistyön osalta tukikelpoisten alueiden luettelossa on määriteltävä myös ne unionin NUTS 3 -tason alueet, jotka otetaan huomioon myönnettäessä EAKR:stä tukea rajat ylittävälle yhteistyölle kaikilla sisäisillä rajoilla sekä unionin ulkoisten rahoitusvälineiden piiriin kuuluvilla ulkorajoilla; näitä rahoitusvälineitä ovat esimerkiksi Euroopan parlamentin ja neuvoston asetuksen (EU) N:o 232/2014 (5) soveltamisalaan kuuluva Euroopan naapuruusväline (ENI) ja Euroopan parlamentin ja neuvoston asetuksen (EU) N:o 231/2014 (6) soveltamisalaan kuuluva liittymistä valmisteleva tuki (IPA II).
(3)
Asetuksen (EU) N:o 1299/2013 3 artiklan 1 kohdan viidennessä alakohdassa säädetään, että asianomaisen jäsenvaltion tai asianomaisten jäsenvaltioiden pyynnöstä tähän luetteloon voidaan lisätä rajat ylittävinä alueina sellaisia NUTS 3 -tason alueita syrjäisimpien alueiden merirajoilla, joiden välinen etäisyys on yli 150 kilometriä.
(4)
Asetuksen (EU) N:o 1299/2013 3 artiklan 6 kohdan mukaan komission päätöksessä, jossa vahvistetaan rajat ylittävien ja valtioiden välisten alueiden luettelot, on myös mainittava tiedotustarkoituksessa kyseisen asetuksen 3 artiklan 2 ja 4 kohdassa tarkoitettuihin kolmansiin maihin tai alueisiin kuuluvat alueet.
(5)
Sen vuoksi on tarpeen vahvistaa yhteistyöohjelmittain eritellyt luettelot rajat ylittävistä ja valtioiden välisistä alueista, jotka voivat saada tukea EAKR:stä,
ON HYVÄKSYNYT TÄMÄN PÄÄTÖKSEN:
1 artikla
Ne alueet, jotka voivat saada tukea Euroopan aluekehitysrahastosta (EAKR) Euroopan alueellinen yhteistyö -tavoitteen rajat ylittävän osa-alueen perusteella, luetellaan liitteessä I.
2 artikla
Ne unionin NUTS 3 -tason alueet, jotka on otettu huomioon myönnettäessä EAKR:stä tukea rajat ylittävälle yhteistyölle mutta jotka eivät kuulu mihinkään liitteessä I lueteltuun rajat ylittävään alueeseen ja jotka kuuluvat unionin ulkoisten rahoitusvälineiden piiriin, kuten asetuksen (EU) N:o 232/2014 soveltamisalaan kuuluva Euroopan naapuruusväline (ENI) ja asetuksen (EU) N:o 231/2014 soveltamisalaan kuuluva liittymistä valmisteleva tuki (IPA II), luetellaan liitteessä II.
3 artikla
Ne alueet, jotka voivat saada tukea EAKR:stä Euroopan alueellinen yhteistyö -tavoitteen valtioiden välisen osa-alueen perusteella, luetellaan liitteessä III.
4 artikla
Tämä päätös on osoitettu kaikille jäsenvaltioille.
Tehty Brysselissä 16 päivänä kesäkuuta 2014.

Labels: 2
15
19
5